„ Vorið 2009 fórum við af stað með það verkefni að fjölga konum í stjórnum fyrirtækja upp í að minnsta kosti 40% . Ekkert hefur breyst með hlutdeild í stjórnunarstörfum , “ segir Rakel Sveinsdóttir , formaður Félags kvenna í atvinnurekstri ( FKA ) . FKA verður með ráðstefnu miðvikudaginn 31. október þar sem hulunni verður svipt af Jafnréttisvoginni , mælaborði með tölfræðiupplýsingum um jafnrétti bæði í fyrirtækjarekstri og í opinberum störfum . Hún verður líka birt á vef FKA . Rakel segir marga sammála um að jafnréttismálin skipti máli . Samt sé meirihluti stjórna fyrirtækja landsins enn samansett af körlum . Konur séu þrátt fyrir allt enn um þriðjungur stjórnarmanna í fyrirtækjum . „ Þetta markmið hjá mörgum karlkynsstjórnendum að fjölga konunum er meira í orði en á borði . Mjög margir tala um að vera hlynntir jafnrétti en það eru í raun miklu færri sem fylgja því eftir innanhúss , “ segir Rakel og viðurkennir að hún sé afar döpur yfir árangrinum . „ Á sínum tíma var okkur bent á að í mörg ár hefðum við hitt og talað við aðrar konur . Þær mættu á fundina . Þess vegna fórum við í átak , tengdumst frábærum samstarfsaðilum sem hugsa eins og við og buðum körlum að koma á ráðstefnur okkar svo þeir heyri umræðurnar . Ef körlum er alvara og vilja jafnrétti , eiga þeir að koma á ráðstefnuna , “ segir hún . Á myndinni eru þær Rakel Sveinsdóttir , formaður Félags kvenna í atvinnulífinu ( t.v. ) og Vigdís Jóhannsdóttir , aðstoðarframkvæmdastjóri PiparTBWA sem er einn af samstarfsaðilum FKA í verkefninu . Texti / Jón Aðalsteinn Bergsveinsson Mynd / PiparTBWA .